Diari Oficial de la Generalitat Valenciana


Sumari del DOGV 7377, del 08-10-2014 (2014/9002)

ORDE 19/2014, de 24 de setembre, de la Conselleria de Benestar Social, per la qual es convoca la I edició del premi Jugant som Iguals per a realitzar una campanya de sensibilització contra el sexisme en els joguets 2014-2015
--------------------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   7377

Data del DOGV
:   08-10-2014

Secció del DOGV
:   III. ACTES ADMINISTRATIUS - C) ALTRES ASSUMPTES

Número del document
:   2014/9002


Data del document
:   24-09-2014

Organisme emissor
:   Conselleria de Benestar Social

Tipus de document
:   Ordre

Descriptors 

:   * distinció honorífica

ORDE 19/2014, de 24 de setembre, de la Conselleria de Benestar Social, per la qual es convoca la I edició del premi Jugant som Iguals per a realitzar una campanya de sensibilització contra el sexisme en els joguets 2014-2015 [2014/9002]  
Preàmbul  
  
La promoció de la igualtat d'oportunitats entre dones i hòmens requerix l'adopció de mesures d'acció positiva, eficaces i executives, dirigides a eradicar les situacions de discriminació que per raó de sexe patixen les dones i evitar tots aquells obstacles que impedixen aconseguir una participació equilibrada de les dones i dels hòmens en l'àmbit públic i privat.  
Per a regular i fer efectiu el principi d'Igualtat de Dones i Hòmens a la Comunitat Valenciana, les Corts van aprovar la Llei 9/2003, de 2 d'abril, de la Generalitat, per a la igualtat entre dones i hòmens.  
  
La Direcció General de Família i Dona, de la Conselleria de Benestar Social, és l'òrgan directiu a què, segons el Decret 9/2014, de 10 de gener, del Consell, correspon, entre altres funcions, proposar l'elaboració d'estudis, programes, mesures i normes que tinguen per objecte promoure l'exercici efectiu del dret constitucional d'igualtat.  
  
Els joguets són un instrument d'aprenentatge i socialització que contribuïx a la construcció de la identitat de les persones. Per això, és imprescindible que el seu ús aporte valors positius i igualitaris, que generen models de relació que eliminen estereotips de gènere i contribuïsquen al desenrotllament d'actituds de cooperació, respecte i igualtat entre xiquetes i xiquets.   
D'altra banda, quasi la mitat de les vendes de joguets a Espanya es concentren en les setmanes pròximes a les festivitats de Nadal i dels Reis Mags.   
Per això, la Direcció General de Família i Dona, anticipant-se a estes dates i amb la finalitat de disposar de material audiovisual i realitzar una campanya que ajude a sensibilitzar la societat sobre la necessitat d'eliminar el sexisme en els joguets, ha organitzat esta convocatòria de premi.  
En virtut de les facultats conferides pel Decret 9/2014, de 10 de gener, del Consell, pel qual s'aprova el Reglament Orgànic i Funcional de la Conselleria de Benestar Social i l'article 28 de la Llei de la Generalitat 5/1983, de 30 de desembre, del Consell, a proposta de la Direcció General de Família i Dona,  
  
  
ORDENE  
  
Article 1. Objecte  
Es convoca la I edició del premi Jugant som Iguals i s'aproven les bases que en regiran la concessió, que s'inclouen com a annex I d'esta orde.  
  
Article 2. Premi  
El premi consistirà en una placa i/o un diploma acreditatiu.  
  
  
DISPOSICIONS FINALS  
  
Primera. Autorització  
S'autoritza la Subsecretaria de la Conselleria de Benestar Social i la Direcció General de Família i Dona perquè, en l'àmbit de les seues competències, adopten les mesures necessàries per al desplegament i aplicació d'esta orde.  
  
Segona. Vigència  
Esta orde entrarà en vigor l'endemà de la publicació en el Diari Oficial de la Comunitat Valenciana.  
  
Tercera. Recursos  
De conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la Jurisdicció Contenciosa Administrativa, contra esta ordre, que posa fi a la via administrativa, es pot interposar, potestativament, un recurs de reposició o bé es pot plantejar directament un recurs contenciós administratiu en els terminis escaients i davant dels òrgans que s'indiquen a continuació:  
a) El recurs de reposició haurà d'interposar-se davant de qui posseïsca la titularitat de la Conselleria de Benestar Social, en el termini d'un mes comptador des de l'endemà de la seua publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
València, 24 de setembre de 2014  
  
La consellera de Benestar Social,  
ASUNCIÓN SÁNCHEZ ZAPLANA  
  
  
  
ANNEX I  
Bases  
  
Primera. Objecte  
Constituïx l'objecte d'estes bases regular el procediment de concessió en la I edició del premi Jugant som Iguals, amb l'objecte de seleccionar una obra audiovisual amb què sensibilitzar la societat sobre la necessitat d'eliminar l'ús sexista dels joguets, en especial de cara a la campanya de Nadal i Reis 2014-2015.  
  
Segona. Participants  
Podran participar les persones físiques, majors d'edat, residents a la Comunitat Valenciana, de forma individual o formant equip.  
  
Tercera. Premis  
1. Es concedirà un únic premi. No obstant això, es podran concedir mencions especials si la qualitat de les obres presentades i no premiades ho mereixen, a consideració del jurat.  
2. L'obra premiada serà difosa a través de la pàgina web de la Conselleria de Benestar Social, de les xarxes socials i altres mitjans audiovisuals, a fi d'aconseguir una ràpida difusió que permeta aconseguir el major segment de població possible per a conscienciar la ciutadania, en especial les persones adultes que adquirixen els joguets, sobre l'ús no sexista d'estos, en especial de cara a la campanya de Nadal i Reis 2014-2015.   
3. L'entrega del premi podrà realitzar-se en un acte públic organitzat per la Direcció General de Família i Dona.  
  
Quarta. Condicions tècniques de les obres  
1. Les obres hauran de ser originals i inèdites i no podran reproduir imatges, textos o sons descarregats o extrets d'Internet que no siguen de l'autoria de les persones participants. La responsabilitat del contingut i de l'ús d'imatges, textos o sons que no siguen originals recaurà únicament sobre estes.  
2. Els treballs d'índole audiovisual hauran de ser realitzats en format digital per a la seua difusió a través de les xarxes socials i altres mitjans audiovisuals. Els formats a entregar poden ser: vídeo realitzat en imatge real, o bé en imatges fixes, fotomuntatge, animació, els quals podran contindre tant textos en valencià o en castellà, grafismes, com efectes de so i músiques.  
3. La duració de les obres no podrà ser superior a 30 segons i la grandària de l'arxiu no podrà excedir els 10 MB.  
4. Les obres s'identificaran pel seu títol. No han de figurar, en cap dels formats presentats, cap data identificativa dels participants en la creació d'estes.  
5. Quedaran exclosos aquells treballs l'autor, el contingut o la presentació dels quals no s'ajusten als requisits previstos en esta orde.  
  
  
Quinta. Presentació de treballs i documentació  
1. Les obres es presentaran en suport digital i en este no podrà figurar cap dada identificativa de la persona o persones solicitants.   
2. Cada una de les obres s'identificarà amb un títol i es presentarà acompanyada d'una solicitud de participació degudament omplida, el model de la qual s'adjunta com a annex II, on expresse l'acceptació de les presents bases, i a la qual s'assignarà un número de registre.  
3. L'apartat C de la solicitud (fitxa d'identificació de l'obra), segellat i identificat amb el número de registre assignat, s'apegarà en la part posterior de l'obra presentada.  
4. L'apartat B de la solicitud (resguard per a l'autor o l'autora), segellat i identificat amb el número de registre assignat, serà tornat a l'autor o l'autora, com a justificant de la seua presentació.  
5. L'apartat A de la solicitud (fitxa per a la Direcció General de Família i Dona), que inclou les dades personals de l'autor o autora de l'obra, segellat i identificat amb el número de registre assignat, s'introduirà en un sobre, en el qual també es farà constar l'esmentat número de registre, el qual quedarà en poder de la Direcció General de Família i Dona. S'hi acompanyarà de:   
a) Autorització expressa (marcant la casella corresponent) a la Conselleria de Benestar Social, perquè esta comprove les dades d'identitat de la persona solicitant per mitjà del Sistema de Verificació de Dades d'Identitat, segons el que establix el Reial Decret 522/2006, de 28 d'abril. No obstant això:   
Si de la comprovació efectuada resulta alguna discordança amb les dades facilitades en la solicitud, qui instruïsca el procediment quedarà facultat per a realitzar les actuacions procedents per a aclarir-la.  
Si la persona solicitant no presta el seu consentiment, haurà d'aportar còpia compulsada o autentificada del document nacional d'identitat, passaport o número d'identificació d'estranger, segons siga procedent.  
b) Autorització expressa (marcant la casella corresponent) a la Conselleria de Benestar Social, perquè esta comprove les dades de domicili i residència de la persona solicitant per mitjà del Sistema de Verificació de Dades de Residència, segons establix el Reial Decret 523/2006, de 28 d'abril. No obstant això:  
Si la persona interessada no presta el seu consentiment, ha modificat el seu empadronament en els dos últims mesos, o si el domicili no consta en el Sistema de Verificació de Dades de Residència o el que hi figura és diferent del facilitat, hauran d'aportar original, còpia compulsada o autentificada del certificat del seu empadronament.  
6. En el cas de treballs executats i presentats per equips, hauran de firmar la solicitud i acreditar-se totes les persones físiques que el componen.  
  
Sexta. Termini i lloc de presentació  
1. El termini de presentació començarà l'endemà de la publicació d'esta orde en el Diari Oficial de la Comunitat Valenciana i acabarà el 14 de novembre de 2014.  
2. Les obres en suport digital i la documentació que s'adjunta es presentaran en qualsevol dels registres de les seus de la Direcció General de Família i Dona d'Alacant (Rambla de Méndez Núñez, 41, 03106), Castelló de la Plana (c/ Ensenyament, 10, 12491) o València (c/ Castán Tobeñas, 77, ciutat administrativa 9 d'Octubre, Torre 4, 46116), o en qualsevol dels llocs que, amb caràcter general, reconeix l'article 38.4 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú.  
  
  
Sèptima. Resolució del concurs  
1. La competència per a resoldre esta convocatòria correspon a la persona titular de la Direcció General de Família i Dona, per delegació de la persona titular de la Conselleria de Benestar Social, en virtut de la Resolució de 27 de febrer de 2009, sobre delegació de l'exercici de competències en determinats òrgans de la Conselleria (DOCV 5967, 04.03.2009), després del veredicte vinculant del jurat, una vegada examinats els treballs presentats.  
2. El jurat serà nomenat i presidit per la persona titular de la Direcció General de Família i Dona, o la persona que designe per a substituir-la, i estarà integrat, a més, per sis vocals, designats per la presidència del jurat, d'acord amb la composició següent:  
- Dos persones entre les integrants de l'Observatori de Publicitat No Sexista de la Comunitat Valenciana. Una d'elles serà necessàriament la persona titular de la direcció general que tinga atribuïdes les funcions en matèria d'imatge institucional i campanyes publicitàries de la Generalitat, o la persona que designe per a substituir-la.  
- Dos representants del professorat de centres públics o privats de la Comunitat Valenciana relacionats amb estudis vinculats a la comunicació audiovisual: cicles formatius de Formació Professional de grau superior de l'Àrea d'Imatge i So, Arts Gràfiques..., cicles formatius de grau superior de les ensenyances professionals d'Arts Plàstiques i Disseny, graus universitaris en Comunicació Audiovisual, Periodisme, Publicitat i Relacions Públiques, Belles Arts...  
- Un o una representant del professorat de centres públics de la Comunitat Valenciana d'educació infantil o primària.  
- Un o una professional especialista en igualtat de gènere, amb titulació de màster en esta matèria.  
També formarà part del jurat un tècnic o una tècnica de la Direcció General de Família i Dona, designat o designada per esta, que actuarà com a secretari o secretària del jurat, amb veu i sense vot.  
3. La identitat de les persones que componen el jurat es farà pública en el tauler d'anuncis de la Direcció General de Família i Dona, amb anterioritat a l'expiració del termini de presentació de solicituds.  
  
4. En la valoració de les obres presentades el jurat tindrà en compte:   
  
- La capacitat de l'obra per a transmetre un missatge de respecte i sensibilització en valors d'igualtat.  
- La qualitat artística i creativa.  
- L'originalitat.  
5. El jurat queda facultat per a resoldre qualsevol incidència que puga presentar-se en el transcurs de les deliberacions i la seua resolució és inapelable, la qual s'adoptarà per majoria simple.  
6. El jurat podrà proposar deixar desert el premi mitjançant un acord motivat.  
7. L'acta reflectirà exclusivament el premi atorgat i, si és el cas, les mencions especials que s'atorguen a les obres presentades i no premiades, i la motivació quan es propose deixar desert el premi.  
8. El jurat elevarà proposta de resolució a la persona competent per a resoldre.   
9. La resolució de la convocatòria es farà pública i posarà fi a la via administrativa, sense perjuí que, de conformitat amb el que establixen els articles 107, 116 i 117 de la Llei 30/1992, de 26 de novembre, de Règim Jurídic de les Administracions Públiques i del Procediment Administratiu Comú, i els articles 10, 14 i 46 de la Llei 29/1998, de 13 de juliol, reguladora de la jurisdicció contenciosa administrativa, esta podrà ser recorreguda potestativament en reposició o bé es podrà plantejar directament un recurs contenciós administratiu en els terminis escaients i davant dels òrgans que s'indiquen a continuació:  
a) El recurs de reposició haurà d'interposar-se davant de qui tinga la titularitat de la Conselleria de Benestar Social, en el termini d'un mes comptador des de l'endemà de la seua publicació.  
b) El recurs contenciós administratiu haurà d'interposar-se davant del Tribunal Superior de Justícia de la Comunitat Valenciana, en el termini de dos mesos des de l'endemà de la seua publicació.  
  
Octava. Exhibició i drets sobre les obres  
1. Una selecció dels treballs presentats podrà ser publicada/difosa en la pàgina web de la Conselleria de Benestar Social, en les xarxes socials i altres mitjans audiovisuals, si convé, sense necessitat d'autorització expressa dels seus autors o de les seues autores.  
2. Les obres premiades seran cedides, per les seues autores o els seus autots, a la Direcció General de Família i Dona, que podrà fer d'estes l'ús que considere més convenient, i es reserva el dret de reproduir-les i distribuir-les, per a la qual cosa queda expressament autoritzada per les persones que participen en esta convocatòria, sense necessitat d'autorització posterior.  
3. Els treballs no premiats podran ser retirats pels seus autors o les seues autores des del 12 fins al 30 de gener de 2015 a la seu de la Direcció General de Família i Dona de València, carrer de Castán Tobeñas, núm. 77, ciutat administrativa 9 d'Octubre, torre 3-.4.ª, CP 46715. Transcorregut el termini indicat sense que les autores o els autors els hagen retirat, s'entendrà que renuncien a tot dret sobre estos i passaran a ser propietat de la Direcció General de Família i Dona que en podrà disposar lliurement.  
Novena. Acceptació de les bases  
La participació en esta convocatòria comporta la total acceptació d'estes bases.  
  
Deu. Publicitat  
Es podrà donar publicitat a estes bases mitjançant la difusió en forma d'extracte i, si és possible, mitjançant la inserció dels corresponents anuncis en els periòdics de màxima difusió de la Comunitat Valenciana.